bluuebunny/crossref_metadata_2025 huggingface dataset:
Studies on break detection in financial time series volatility
Authors: Χατζηκωνσταντή Βασιλική
Published: August 2021

Η παρούσα Διδακτορική Διατριβή παρέχει μια οικονομετρική ανάλυση της αστάθειας εστιάζοντας στις επιπτώσεις των διαρθρωτικών μεταβολών. Συγκεκριμένα εξετάζεται εάν η ύπαρξη διαρθρωτικών μεταβολών επηρεάζει την εμμονή στην αστάθεια και/ή την μακροχρόνια μνήμη σε χρηματοοικονομικές σειρές.Το πρώτο κεφάλαιο αποτελεί μια εισαγωγή στο ζήτημα των διαρθρωτικών μεταβολών και της αστάθειας. Στο δεύτερο κεφάλαιο εξετάζεται η απόδοση της στατιστικής των Kokoszka and Leipus (1999, 2000) για την ανίχνευση διαρθρωτικών μεταβολών σε χρονοσειρές που εμφανίζουν ετεροσκεδαστικότητα. Συγκεκριμένα, μέσα από πειράματα προσομοίωσης Monte Carlo μελετάται η ισχύς και το μέγεθος του στατιστικού ελέγχου κάτω από DGP που υποθέτουν υψηλά επίπεδα εμμονής. Οι στατιστικές ιδιότητες του αλγορίθμου εξετάζονται κάτω από την υπόθεση μιας μεταβολής, πολλαπλών μεταβολών, διάφορων τύπων μεταβολών καθώς και από την υιοθέτηση διαφορετικών εκτιμητών για την μακροχρόνια διακύμανση.Στο τρίτο κεφάλαιο εξετάζεται η αστάθεια και η εμμονή των δεικτών του Ελληνικού χρηματιστηρίου εστιάζοντας στην επίδραση των διαρθρωτικών μεταβολών. Η Ελληνική χρηματαγορά αποτελεί μια μικρή, περιφερειακή αγορά στην οποία δεν έχει εξεταστεί η πιθανή επίδραση των διαρθρωτικών μεταβολών. Η ανίχνευση των μεταβολών βασίζεται στην υιοθέτηση της στατιστικής των Kokoszka and Leipus (1999, 2000) ενώ η αστάθεια αναλύεται χρησιμοποιώντας υποδείγματα τύπου GARCH.Στο τέταρτο κεφάλαιο αναλύονται οι από κοινού επιπτώσεις των διαρθρωτικών μεταβολών και των ακραίων τιμών στην αστάθεια. Αν και οι επιπτώσεις τους έχουν μελετηθεί σε βάθος ξεχωριστά, η από κοινού επιπτώσεις τους δεν έχουν εξεταστεί ευρέως. Στην εν λόγω ανάλυση υιοθετείται ένας αλγόριθμος τύπου wavelet για την ανίχνευση των ακραίων τιμών, ενώ ο αριθμός και η χρονολόγηση των διαρθρωτικών μεταβολών βασίζεται σε έναν μη παραμετρικό αλγόριθμο. Τέλος, ο ακριβής αριθμός των διαρθρωτικών μεταβολών επιβεβαιώνεται μέσα από μια σειρά ελέγχων (robustness tests).Στο πέμπτο κεφάλαιο εξετάζεται η πιθανή αλληλεπίδραση μεταξύ της μακροχρόνιας μνήμης και των διαρθρωτικών μεταβολών. Πιο συγκεκριμένα εξετάζεται εάν η μακροχρόνια μνήμη μιας χρονοσειράς μπορεί να είναι πλασματική αν δεν λάβουμε υπόψη τις πιθανές διαρθρωτικές μεταβολές. Στην εν λόγω έρευνα χρησιμοποιήθηκε το ημερήσιο λογαριθμικό εύρος ως μέτρο αστάθειας. Η ανίχνευση των διαρθρωτικών μεταβολών στηρίζεται σε δυο προσεγγίσεις. Υιοθετήθηκε ένα υπόδειγμα με πολλαπλές «απότομες» διαρθρωτικές μεταβολές στο μέσο και ένα υπόδειγμα ομαλής μετάβασης. Το τελευταίο υποθέτει απότομες μεταβολές, ομαλές μεταβολές ή και συνδυασμό αυτών. Τέλος, στο έκτο κεφάλαιο συνθέτονται τα συμπεράσματα της εν λόγω Διατριβής.
Η γραφειοκρατικοποίηση του πόνου
Authors: Σαμίκου Ερασμία
Published: August 2021

Η παρούσα διδακτορική διατριβή διερευνά τους βιοϊατρικούς λόγους (discourses), τις ταξινομητικές τεχνικές, τις γραφειοκρατικές πρακτικές, τις διοικητικές στάσεις, τις πολιτισμικές αντιλήψεις αλλά και τις διαδικασίες υποκειμενικότητας, που ενέχονται στην αποτίμηση, τυποποίηση και μέτρηση της χρόνιας δυσφορίας στην Ελλάδα σήμερα. Η έρευνα εστίασε σε επιτροπές του Κεντρικού Συμβουλίου Υγείας (Κε.Σ.Υ.) του Υπουργείου Υγείας, οι οποίες είναι επιφορτισμένες με το έργο της αξιολόγησης αιτημάτων επείγουσας βιοϊατρικής παρέμβασης κυρίως σε ασφαλισμένους/ες ασθενείς βάσει «ενδείξεων»/ «κλινικών κατευθυντηρίων οδηγιών»/ «κλινικών πρωτοκόλλων», ενώ ως συγκριτικό εθνογραφικό παράδειγμα επιλέχθηκε το πεδίο των υγειονομικών επιτροπών πιστοποίησης της αναπηρίας. Η «μεγάλη αφήγηση» της «ιατρικής βασισμένης σε ενδείξεις» (evidence-based medicine) και της παραγωγής κλινικών κατευθυντηρίων οδηγιών (clinical guidelines) ή κλινικών πρωτοκόλλων (clinical protocols) που κατευθύνουν την κλινική απόφαση με βάση δεδομένα της βιοϊατρικής στατιστικής επιστημολογίας, αποτέλεσε κυρίως από τη δεκαετία του 1990 κομβικό σημείο αλλαγής παραδείγματος στην κλινική πρακτική. Στα συμφραζόμενα μιας νεοφιλελεύθερης καμπής της κρατικής πολιτικής πρόνοιας και ασφάλισης, όπου η θεραπευτική σχέση αποτιμάται με όρους «κόστους/οφέλους», εξετάζω πώς οι ανομοιογενείς και ενίοτε αντιφατικές «επιστημονικές ενδείξεις» της κλινικής επιδημιολογίας μετατρέπονται από συμβουλευτική βιβλιογραφία σε υποχρεωτική νόρμα της κλινικής απόφασης, συγκροτώντας ένα βιοϊατρικό-γραφειοκρατικό δίκτυο αξιολόγησης της πρόσβασης στις υπηρεσίες κλινικής φροντίδας. Έτσι, μελετώ πώς αποτυπώνονται σε καθημερινό επίπεδο οι όροι της «ιατρικής αποτελεσματικότητας» (effectiveness) και «οικονομικής αποδοτικότητας» (efficiency) στην κατάσταση υγείας των ασθενών, όταν αυτοί/ες έρχονται αντιμέτωποι/ες με ένα σύνθετο και ετερογενές βιοϊατρικό-διοικητικό δίκτυο ειδικών και μη. Ιχνηλατώντας σχέσεις εξουσίας και υποκειμενικότητες που συμμετέχουν στη βιοπολιτική της γραφειοκρατικοποίησης του πόνου, φωτίζω τους τρόπους με τους οποίους παράγονται επισφάλεια, αποκλεισμοί και ανισότητες, παρά την ιστορική, φιλελεύθερη υπόσχεση ασφάλειας, λογοδοσίας και καθολικής πρόσβασης σε ποιοτικές παροχές βιοϊατρικής φροντίδας. Επιχειρώ να αναδείξω τις πολιτισμικές πρακτικές που διέπουν και στηρίζουν αυτή την παραδοξότητα, έτσι ώστε να διανοιχθεί χώρος για μια διαφορετική, μέχρι τώρα «α-διανόητη» μορφή ανακούφισης της κοινωνικής οδύνης.
Μελέτη φυσικών πλασμιδίων του αιθανολοπαραγωγού βακτηρίου Zymomonas mobilis
Authors: Αρβανίτης Νικόλαος
Published: August 2021

Το αιθανολοπαραγωγό Gram- βακτήριο Zymomonas mobilis έχει προσελκύσει τις τελευταίες δεκαετίεςτο ενδιαφέρον αρκετών ερευνητικών ομάδων, προκειμένου να βελτιωθεί γενετικά και ναχρησιμοποιηθεί σε εκτεταμένες βιοτεχνολογικές εφαρμογές.Στην εργασία αυτή πραγματοποιήθηκε μια πιο λεπτομερής ανάλυση των πλασμιδίων pZMO1,pZMO2 και pZMO3, των λεγόμενων και «μικρών πλασμιδίων» του Z. mobilis ATCC10988, εστιάζονταςστην εύρεση της πρωτοδιάταξης του pZMO2 και στη συνέχεια, στον προσδιορισμό των λειτουργικώνιδιοτήτων αυτού. Επίσης αποδείχθηκαν οι συζευκτικές ιδιότητες του pZMO3.Η εύρεση της πρωτοταγούς δομής του pZMO2 ανέδειξε την ύπαρξη ενός ανοικτού πλαισίουανάγνωσης (ORF) που κωδικοποιεί για μια πρωτεΐνη αντιγραφής (Rep), αφού σύγκριση της αμινοξικήςτης αλληλουχίας με βάσεις δεδομένων έδειξε να υπάρχει σημαντική ομοιότητα με πρωτεΐνεςαντιγραφής πλασμιδίων που αντιγράφονται με το μηχανισμό του κυλιόμενου κύκλου και που ανήκουνστην οικογένεια pC194/pUB110-τύπου. Η ανίχνευση μονόκλωνου DNA, ύστερα από υβριδισμό κάτωαπό μη μετουσιωτικές συνθήκες, ήταν μια επιπλέον απόδειξη ότι το pZMO2 αντιγράφεται με τονπαραπάνω μηχανισμό. Στη συνέχεια προσδιορίστηκαν οι περιοχές που συμβάλουν στην αντιγραφήαυτού του τύπου (SSO και DSO) καθώς και η περιοχή λήξης της μεταγραφής.Σε ότι αφορά τις ικανότητες κινητοποίησης των τριών αυτών πλασμιδίων, βρέθηκε για πρώτηφορά ότι το pZMO3 περιέχει ανοικτό πλαίσιο ανάγνωσης που κωδικοποιεί για μια πιθανή πρωτεΐνηκινητοποίησης (Mob), Μ.Β. 66 kDa, καθιστώντας το εν λόγω πλασμίδιο κινητοποιήσιμο. Η πρωτεΐνηαυτή διατηρεί το 3Η motif (HxDExxPHxh) στο Ν-τελικό άκρο της, το οποίο είναι συντηρημένο στιςαντίστοιχες πρωτεΐνες της οικογένειας πλασμιδίων pMV158-τύπου όπως επίσης και τα σημαντικά γιατη δράση της αμινοξέα Asp (D125) και Glu (E126). Αλλά και η περιοχή oriT, που βρίσκεται ανοδικά τηςΜοb πρωτεΐνης, παρουσιάζει ομοιότητα στη διαμόρφωσή της με τις αντίστοιχες περιοχές τωνπλασμιδίων της παραπάνω οικογένειας. Οι περιοχές αυτές κινητοποίησης του pZMO3 μπορούν ναχρησιμοποιηθούν για την κατασκευή πλασμιδιακών φορέων πολλαπλών χρήσεων για το Z. mobilis.Στα pZMO1 και pZMO2 αντίθετα δε βρέθηκαν παρόμοιες περιοχές.Τα ευρήματα των πλασμιδίων αυτών, που φέρουν περιοχές υπεύθυνες για την αντιγραφή τους, όπωςκαι ο εντοπισμός συζευκτικών ιδιοτήτων, τροποποιούν σημαντικά τις υπάρχουσες αντιλήψεις πάνωστα πλασμιδιακά πρότυπα του βακτηρίου και προσφέρουν νέο υλικό προς μελλοντική μελέτη.
Δυναμική ομάδων - ηγεσία
Authors: Παπαδογεωργάκη Όλγα
Published: August 2021

Η παρούσα διδακτορική διατριβή αφορά σε ένα ιδιαίτερα ευαίσθητο κοινωνικό φαινόμενο αυτό της ηθικής/ψυχολογικής παρενόχλησης στον εργασιακό χώρο στην Ελλάδα. H βία στην εργασία και η ψυχολογική παρενόχληση έχουν σοβαρές αρνητικές συνέπειές στην παραγωγή και την ανταγωνιστικότητα των επιχειρήσεων αλλά και σημαντικές επιπτώσεις στην υγεία- σωματική και ψυχική -, την ασφάλεια των εργαζομένων και την ποιότητα του εργασιακής ζωής τους. Πιο συγκεκριμένα αυτή η διατριβή μελετάει το φαινόμενο υπό το πρίσμα της δυναμικής σχέσης ηγέτη - ομάδας στο πλαίσιο των κοινωνικών δικτύων συνεργασίας. Είναι κοινώς αποδεκτό ότι η ηγεσία και η διοίκηση παίζουν πολύ σημαντικό ρόλο στο κλίμα που καλλιεργείται μέσα σε μια οργάνωση και στις συμπεριφορές που υιοθετούνται. Επιπλέον, η σύγχρονη τάση της έρευνας και της θεωρίας της ηγεσίας χρησιμοποιεί το πλαίσιο της Εποικοδομητικής/Καταστροφικής ηγεσίας (Constructive/ Destructive leadership) για να εξηγήσει την επιτυχημένη ηγεσία και το υγιές εργασιακό περιβάλλον. Επομένως, η έννοια της Καταστροφικής ηγεσίας είναι ουσιαστικά η απαραίτητη μεταβλητή για να μελετηθεί το φαινόμενο της ψυχολογικής βίας στην εργασία. Αξίζει να σημειωθεί ότι στην Ελλάδα δεν υπάρχει ειδικό νομοθετικό πλαίσιο για την αντιμετώπιση του φαινομένου της ψυχολογικής παρενόχλησης στην εργασία. Η διατριβή αυτή υιοθετεί δυο διαφορετικούς τρόπους προσέγγισης του φαινομένου, όσων αναφορά στην μεθοδολογία, με τέτοιο τρόπο ώστε η μία μέθοδος να συμπληρώνει την άλλη. Σε πρώτο στάδιο και μέσω πειράματος, μελετάται η εξοικείωση των Ελλήνων εργαζομένων με το φαινόμενο της ψυχολογικής παρενόχλησης καθώς και η κλίμακα συχνότητας του φαινομένου. Σε δεύτερο στάδιο, μέσω έρευνας, παρατηρείται το κοινωνικό δίκτυο συνεργασίας σε συγκεκριμένο εταιρικό περιβάλλον στην Ελλάδα, με σκοπό να μελετηθεί η σχέση ηγέτη-ομάδας και η σχέση μεταξύ «ομότιμων» ώστε να διαφανούν υπαρκτές –ή μη- ζώνες στις οποίες υπάρχει περιθώριο για “απαγορευμένες” συμπεριφορές που οδηγούν σε ψυχολογική παρενόχληση. Τα ευρήματα της διατριβής μας χρίζουν ιδιαίτερης προσοχής και γεννούν νέα ερωτήματα τα οποία μπορούν να αποτελέσουν βάση για περαιτέρω έρευνες στην Ελλάδα, σε μια χώρα που τα τελευταία χρόνια μαστίζεται από τις επιπτώσεις της οικονομικής κρίσης.
Αρχαϊκές ηθικές αξίες και πολιτική συμπεριφορά στο έργο του Πλάτωνα
Authors: Στέφου Κωνσταντίνος
Published: August 2021

Η παρούσα εργασία πραγματεύτηκε το σύνολο της πλατωνικής ηθικής φιλοσοφίας, όπως αποτυπώνεται στους πλατωνικούς διαλόγους, καταλήγοντας στην προσεκτική επιλογή πέντε εξ αυτών με σκοπό την επιστημονικά ορθότερη εξέταση του θέματος που αφορά στη μετάπλαση αρχαϊκών ηθικών αξιών. Στους διαλόγους που επελέχθησαν πραγματοποιείται εξονυχιστική ανάλυση υπό το πρίσμα της εύρεσης αρχαϊκών ηθικών αξιών και της εξέλιξής τους. Η πρωτοτυπία της εργασίας συνίσταται στην παρουσίαση μιας νέας ενιαίας ερμηνευτικής προσέγγισης, η οποία αξιοποιώντας την υπάρχουσα βιβλιογραφία αποπειράται με μεθοδολογικό εργαλείο τη θεωρία Adkins να αποσαφηνίσει τη σύγχυση που δημιουργείται από την προσπάθεια ορθής ερμηνείας δυσερμήνευτων -και όχι μόνο- πλατωνικών χωρίων. Η σωκρατική ηθική μετατοπίζει διορθωτικά το ενδιαφέρον από το αποτέλεσμα στην γνωσιακή κατάσταση του πράττοντος κατά το στάδιο πριν από τη διάπραξη της ενέργειας. Ταυτόχρονα μετατοπίζει το βασικό κριτήριο της ἀρετῆς από την τελεσφόρα έκβαση των ενεργειών στη συνειδησιακή-γνωστική κατάσταση του πράττοντος, θεμελιώνοντας τη γνωστή σωκρατική θέση «η αρετή είναι γνώση». Στη βάση αυτή θεμελιώνεται η γνωστή σωκρατική αρχή που εμπεριέχεται στις φράσεις οὐδεὶς ἑκὼν κακός – οὐδεὶς ἑκὼν ἁμαρτάνει – η αρετή είναι γνώση. Η απόρριψη της δόξης και της δυνάμεως τῶν πολλῶν· η αντικατάσταση του ηρωικού προτύπου ανδρείας από το σωκρατικό· η συνέπεια λόγων-ἔργων ως αποτέλεσμα της υπακοής στον βέλτιστον λόγον· η σημασία της γνώσης-φρονήσεως που προκύπτει από τον βίο φιλοσοφικής δραστηριότητας και αναζήτησης της αλήθειας· η σύζευξη ἀρετῆς-γνώσης-δικαιοσύνης με επίκεντρο την ανάδειξη της ανωτερότητας της ψυχής σε σχέση με το σώμα και το επιβεβλημένο της ἐπιμελείας της μέσω της δικαίας πράξης· η πλήρης και οριστική αποκήρυξη κάθε άδικης ενέργειας ως αιτίας για το μεγαλύτερο κακὸν που μπορεί να υποστεί η ψυχή, συλλήβδην αποτελούν τους βασικούς παράγοντες που επιφέρουν οριστικό πλήγμα στην παραδοσιακή ηθική. Ο μόνος τρόπος πραγμάτωσης της καλοκαγαθίας της ψυχής είναι ο βίος της κοινής φιλοσοφικής αναζήτησης. Αυτός συνιστά την πραγματική αγαθοεργία, μέσω της οποίας θεμελιώνεται η κατίσχυση της δικαιοσύνης καὶ τῆς ἄλλης ἀρετῆς, η κατίσχυση των συνεργατικών αρετών.
Εναπόθεση και χαρακτηρισμός μαγνητο-ηλεκτρικών υμενίων
Authors: Σιάδου Νικολέττα
Published: August 2021

Tο προτεινόμενο έργο εστιάζεται στην σύνθεση και τον χαρακτηρισμό μαγνητοηλεκτρικών υμενίων, με σκοπό την χρήση τους σε υπερδομές (μαγνητικών/ μαγνητοηλεκτρικών) που επιτρέπουν τον ηλεκτρικό έλεγχο της μαγνητικής κατάστασης. H χρήση μαγνητοηλεκτρικών υλικών προσφέρει καινοτόμες λειτουργικότητες και ανοίγει δρόμους για να νέες λύσεις, όσον αφορά την δημιουργία μιας καθολικής τεχνολογίας μνήμης που να συνδυάζει πλεονεκτήματα διαφόρων συμβατικών υλικών. Το BiFeO3 είναι πολύ ελπιδοφόρο για τέτοιες εφαρμογές εφόσον είναι από τα λίγα μαγνητοηλεκτρικά υλικά σε θερμοκρασία δωματίου όντας ταυτόχρονα σιδηροηλεκτρικό (με Τc=1100Κ) και αντισιδηρομαγνητικό (με ΤΝ=670Κ). Στην παρούσα εργασία παρουσιάζεται μια μελέτη εναπόθεσης υμενίων φερρίτη του βισμουθίου και υποκαταστάσεων της μορφής Bi1-xAxFeO3 (A=Ba, Sr, Ca, La) τόσο σε μορφή λεπτών υμενίων όσο και σε μαζική μορφή. Συγκεκριμένα πολυκρυσταλλικά υμένια BiFeO3 έχουν εναποτεθεί με magnetron sputtering σε θερμοκρασία δωματίου και στη συνέχεια υπέστησαν θερμική επεξεργασία ex-situ σε θερμοκρασίες 400 και 700°C. Η εναπόθεση έγινε σε καθαρή ατμόσφαιρα Ar καθώς η χρήση μίγματος Ar–Ο2 βρέθηκε να οδηγεί σε μη στοιχειομετρικά υμένια λόγω resputtering του αναπτυσσόμενου υμενίου από τα ανιόντα. Σε απόσταση στόχου – υποστρώματος d=2’’ η δομή του BiFeO3 μπορεί να ληφθεί σε μεγάλο εύρος πίεσης αερίου (2-7mTorr) με βέλτιστη τα 3.5mTorr αλλά τα υμένια δεν παρουσιάζουν συγκεκριμένο κρυσταλλογραφικό προσανατολισμό. Για απόσταση στόχου – υποστρώματος d=6’’ έγινε συνεξάχνωση από στόχους BiFeO3 και Bi2O3. Καθώς η δομή των υμενίων δεν εξαρτάται από την επιταξία παρόμοια αποτελέσματα λαμβάνονται σε υάλους, wafer πυριτίου και στρώματα λευκόχρυσου. Ο σχηματισμός της φάσης του πυριτικού βισμουθίου Bi2SiO5 περιορίζεται στη πλευρά του υποστρώματος και έτσι δεν αναμένεται να επηρεάσει τις ιδιότητες της κύριας φάσης. Η νόθευση με Ba, Sr, La, και Ca καταστέλλει το σχηματισμό των φάσεων πρόσμιξης και του ρεύματος διαρροής. Μια μελέτη περίθλασης νετρονίων της σειράς Bi1-xBaxFeO3 σε μαζική μορφή έδειξε ότι για x≤0.08 η δομή παραμένει ρομβοεδρική R3c όπως της αρχικής ένωσης, ενώ σε υψηλότερες νοθεύσεις μια ορθορομβική δομή Cmmm χαρακτηρίζεται μερικώς από τη χημική τάξη των ιόντων Bi/Ba κατά μήκος του άξονα c. Η μαγνητική δομή παραμένει G-τύπου σε όλη τη σειρά αλλά μόνο δείγματα με x ≤0.04 παρουσιάζουν ενδείξεις διαμόρφωσης κυκλοειδούς σπιν που καταστέλλεται σε υψηλότερες νοθεύσεις.
Οφθαλμολογικές παθήσεις
Authors: Κωστοπούλου Ολυμπία
Published: August 2021

Η δομή του οφθαλμού, η λειτουργία της όρασης αλλά και οι διάφορες οφθαλμολογικές παθήσεις και η θεραπεία αυτών αποτελούσε στην Ελληνική Αρχαιότητα ένα συναρπαστικό αντικείμενο μελέτης για ιατρούς και φιλοσόφους. Αν και κατά τον Αριστοτέλη δεν μπορεί να υπάρξει θεραπεία των οφθαλμών από κάποιον που δεν γνωρίζει όλο το ανθρώπινο σώμα, την εποχή του Φιλόστρατου ( 2ος μ.Χ. αιώνας ) η ιατρική έχει διευρυνθεί τόσο πολύ που είναι απαραίτητη η εξειδίκευση και ως εκ τούτου η οφθαλμική ειδικότητα. Παρά την έλλειψη γνώσεων σχετικά με την δομή και φυσιολογία του οφθαλμού η συνεισφορά των Αρχαίων Ελλήνων και Βυζαντινών Ιατρών στην ανάπτυξη της ειδικότητας της Οφθαλμολογίας ήταν σημαντική. Η ανατομία του οφθαλμού και της οπτικής οδού όπως περιγράφεται από τον Γαληνό επικράτησε μέχρι τον 18ο αιώνα, παρά τα προφανή λάθη. Στην Ελληνική Αρχαιότητα και το Βυζάντιο συναντάται για πρώτη φορά αναλυτική περιγραφή πολλών οφθαλμολογικών παθήσεων και οι ορισμοί αυτών, που σε αρκετές περιπτώσεις ισχύουν μέχρι σήμερα. Παρά την έλλειψη των σύγχρονων διαγνωστικών μέσων οι ιατροί της συγκεκριμένης περιόδου κατάφεραν συχνά, κυρίως μέσω της παρατήρησης, να βγάλουν σημαντικά συμπεράσματα σχετικά με το στάδιο της νόσου και την πρόγνωση αυτής. Η συντηρητική και κυρίως η χειρουργική αντιμετώπιση ορισμένων οφθαλμολογικών παθήσεων και η σε πολλές περιπτώσεις ομοιότητα με τις σημερινές χειρουργικές τεχνικές, όπως η αφαίρεση του χαλάζιου, του πτερυγίου, η χειρουργική αποκατάσταση του εκτρόπιου και της τριχίασης αποκαλύπτουν επίσης την μεγάλη επίδραση των αρχαίων Ελλήνων και Βυζαντινών ιατρών στην μετέπειτα εξέλιση της Οφθαλμολογίας.
Ο λόγιος Ιωάννης Κυπαρισσιώτης και το τρίτο βιβλίο της πραγματείας του «Κατὰ τῆς τῶν Παλαμιτῶν Αἱρέσεως»
Authors: Πύριλλου Σωτηρούλα
Published: August 2021

Ο λόγιος Ιωάννης Κυπαρισσιώτης ήταν ένας από τους πιο αντιπροσωπευτικούς και επιφανείς λογίους του ΙΔ΄ αιώνα. Μέσα από την παρούσα διατριβή επιχειρείται η κριτική έκδοση του Τρίτου Βιβλίου του Κατὰ τῆς τῶν Παλαμιτῶν Αἱρέσεως με τίτλο «Αἱ ἐν τοῖς περὶ τοῦ φωτὸς ζητήμασιν ἀπολογίαι» και η εξέταση του έργου ως προς τη δομή και το περιεχόμενο, αλλά και σε σχέση με άλλες παλαμικές και αντιπαλαμικές πραγματείες. Ο Ιωάννης Κυπαρισσιώτης μέσα από το Τρίτο Βιβλίο του προσπαθεί να ανατρέψει βήμα προς βήμα τη διδασκαλία του Γρηγορίου Παλαμά για το φως, βάσει της οποίας το φως που έλαμψε στο όρος Θαβώρ κατά τη Μεταμόρφωση ήταν άκτιστο και ήταν μία από τις άκτιστες και μεθεκτές ενέργειες του Θεού,στις οποίες μπορεί να μετέχει ο άνθρωπος. Ο Κυπαρισσιώτης, αντίθετα, υποστηρίζει ότι το παλαμικό φως δεν είναι ούτε το αληθινό Φως, ούτε το φως που έλαμψε στο Θαβώρ, αλλά είναι μόνο σκότος και ψεύδος, αφού κατ’ εκείνον το Θαβώριο φως ανήκε στην ανθρώπινη φύση του Κυρίου και είναι το ίδιο το κάλλος που κατείχε εξαρχής ο άνθρωπος από τη δημιουργία του, αλλά έχασε αφού παρέκουσε τις εντολές του Κυρίου. Σύμφωνα, λοιπόν, με τον Κυπαρισσιώτη, το Θαβώριο φως ήταν το κτιστό σύμβολο της θεότητας, η λάμψη του οποίου οδήγησε νοητά τους μαθητές στη γνώση της θεότητας, προμηνύοντας συγχρόνως τόσο τη δόξα του σώματος του Κυρίου μετά την Ανάσταση όσο και τη λάμψη που θα αποκτήσουν στο μέλλον οι δίκαιοι, όταν μετά τη δική τους ανάσταση γίνουν όμοιοι ως προς τη μορφή με το σώμα της δόξας του Κυρίου. Η συστηματική και λεπτομερής προσπάθεια ανατροπής της παλαμικής διδασκαλίας για το φως αναδεικνύουν την συγγραφική ικανότητα του Κυπαρισσιώτη και καταδεικνύουν το τρόπο με τον οποίο συνδυάζει την πατερική παράδοση με τη φιλοσοφική σκέψη, η οποία είναι επηρεασμένη από τα δυτικά σχολαστικά πρότυπα. Καθίστανται έτσι περαιτέρω γνωστές οι απόψεις του σημαντικού αυτού λογίου, που υπήρξε πρωταγωνιστής της ησυχαστικής έριδας κατά το δεύτερο μισό του ΙΔ’ αιώνα, οι οποίες συντελούν στον σχηματισμό μιας πιο ολοκληρωμένης γνώσης της θεολογίας του Κυπαρισσιώτη αλλά και στην ευρύτερη μελέτη και έρευνα της ησυχαστικής διαμάχης.
Επίδραση του γλυκαιμικού δείκτη και του γλυκαιμικού φορτίου της τροφής στην εμφάνιση παραμέτρων του μεταβολικού συνδρόμου σε παιδιά και εφήβους
Authors: Φίλιππα Νίκη
Published: August 2021

Η παιδική παχυσαρκία είναι γνωστό ότι σχετίζεται με ένα σύνολο μεταβολικών διαταραχών, που ονομάζονται μεταβολικό σύνδρομο (ΜΣ), καθιστώντας απαραίτητη τη χρήση αποτελεσματικών παρεμβάσεων για θεραπεία. Στόχοι της έρευνας αυτής είναι: i) η εκτίμηση της αποτελεσματικότητας της χρήσης υποθερμιδικής δίαιτας χαμηλού γλυκαιμικού δείκτη (ΓΔ) και γλυκαιμικού φορτίου (ΓΦ) στη βελτιστοποίηση της παχυσαρκίας και των παραγόντων του ΜΣ σε παιδιά και εφήβους και ii) η σύγκριση της διατροφής των παχύσαρκων ελλήνων παιδιών και εφήβων οι οποίοι αναπτύσουν μεταβολικό σύνδρομο (ΜΣ) σε σχέση τη διατροφή των παιδιών που δεν αναπτύσουν ΜΣ επικεντρώνοντας το ενδιαφέρον στο ΓΔ, ΓΦ και στα μακροθρεπτικά συστατικά της διατροφής. Η μελέτη παρέμβασης υποστηρίζει την αποτελεσματικότητα της υποθερμιδικής δίαιτας με μειωμένο ΓΔ/ΓΦ, συμπεριλαμβάνοντας επαρκή πρωτεϊνη και υγιεινά λιπαρά, στη βελτιστοποίηση παραμέτρων του ΜΣ σε παχύσαρκα παιδιά και εφήβους, με 17% μείωση τον επιπολασμό του ΜΣ σε σχέση με την ομάδα ελέγχου στο τρίμηνο. Η διατμηματική μελέτη έδειξε ότι η διατροφή των αγοριών με έμφαση στην ενεργειακή πρόσληψη και το ΓΦ, κατά τη προεφηβεία, πιθανό να είναι κρίσιμη για την ανάπτυξη του ΜΣ. Χρειάζεται περαιτέρω διερεύνηση με μεγαλύτερες προοπτικές και διατμηματικές μελέτες για την επιβεβαίωση των αποτελεσμάτων αυτών.
Η έκφραση της κισσπεπτίνης (kisspeptin) στους καρκίνους του γαστρεντερικού συστήματος
Authors: Κωστάκης Ιωάννης
Published: August 2021

Εισαγωγή: Οι κισσπεπτίνες (kisspeptins) έχουν ογκοκατασταλτικές ιδιότητες. Μελετήθηκε η έκφραση της πρόδρομης πρωτεΐνης τους, KISS1, και του υποδοχέα τους, KISS1R, στους καρκίνους παχέος εντέρου και στομάχου.Μέθοδοι: Μελετήθηκε η έκφραση των KISS1 και KISS1R μέσω ανοσοϊστοχημείας με πολυκλωνικά αντισώματα και ανάλυσης εικόνας σε δείγματα φυσιολογικού και καρκινικού ιστού 151 ασθενών (111 με αδενοκαρκίνωμα παχέος εντέρου και 40 με αδενοκαρκίνωμα στομάχου). Αποτελέσματα: Η έκφραση της KISS1 ήταν πολύ υψηλότερη στο φυσιολογικό βλεννογόνο του παχέος εντέρου και του στομάχου σε σύγκριση με τον αντίστοιχο καρκινικό ιστό. Στον καρκίνο παχέος εντέρου, τα επίπεδα της KISS1 ήταν υψηλότερα στους όγκους διαμέτρου ≥4 cm, σταδίου III/IV, με λεμφαδενικές μεταστάσεις και εντοπιζόμενους στο άπω τμήμα του. Οι καρκίνοι παχέος εντέρου με υψηλότερα επίπεδα KISS1 είχαν χειρότερη ειδική για τη νόσο επιβίωση και επιβίωση χωρίς υποτροπή. Η έκφραση της KISS1 στους φυσιολογικούς ιστούς ήταν μεγαλύτερη στο εγγύς τμήμα του παχέος εντέρου και στους ασθενείς ηλικίας ≥70 ετών. Στον καρκίνο στομάχου, τα επίπεδα της KISS1 ήταν υψηλότερα στους όγκους σταδίου I/II, εντερικού ιστολογικού τύπου, χωρίς αγγειακή ή λεμφαγγειακή διήθηση και στους ασθενείς ηλικίας ≥70 ετών. Ασθενής έκφραση του KISS1R ανιχνεύθηκε στο φυσιολογικό γαστρικό επιθήλιο, ενώ δεν ανιχνεύθηκε έκφραση του KISS1R στο φυσιολογικό βλεννογόνο του παχέος εντέρου, τους καρκινικούς ιστούς ή τις ηπατικές μεταστάσεις.Συμπεράσματα: Η έκφραση της KISS1 ελαττώνεται κατά την καρκινογένεση στο βλεννογόνο του παχέος εντέρου και του στομάχου. Ωστόσο, ο καρκίνος παχέος εντέρου ακολουθεί διαφορετικό πρότυπο έκφρασης KISS1 από τον καρκίνο στομάχου. Επίσης, το φυσιολογικό γαστρικό επιθήλιο έχει ασθενή έκφραση KISS1R, ενώ τα φυσιολογικά επιθηλιακά κύτταρα του παχέος εντέρου και τα καρκινικά εντερικά και γαστρικά επιθηλιακά κύτταρα δεν παράγουν KISS1R.
Μέτρηση αιμοδυναμικών χαρακτηριστικών με απεικόνιση μαγνητικού συντονισμού
Authors: Πατατούκας Γεώργιος
Published: August 2021

Ο σκοπός της παρούσας διδακτορικής διατριβής είναι να παρουσιάσει και να αναδείξει στον αναγνώστη τα αποτελέσματα από μια σειρά μετρήσεων, οι οποίες αφορούν στη μελέτη αιμοδυναμικών χαρακτηριστικών με τη χρήση μαγνητικής τομογραφίας.Καθώς στη διεθνή βιβλιογραφία- και κατ’ επέκταση στην κλινική πράξη- παρουσιάζονται ολοένα και περισσότεροι παράγοντες οι οποίοι φαίνονται να συνδέονται με την αιμοδυναμική κατάσταση του ανθρώπου, αποτελεί ανάγκη η επιστημονική διερεύνηση τους, η οποία πρέπει και μπορεί να οδηγήσει την επιστημονική κοινότητα στη βαθύτερη κατανόησή τους και σαν αποτέλεσμα στην πιο αποτελεσματική τους χρήση για την εξαγωγή ορθών κλινικών συμπερασμάτων.Ένα αιμοδυναμικό χαρακτηριστικό το οποίο τα τελευταία χρόνια ‘απολαμβάνει’ την ιδιαίτερη προσοχή της διεθνούς ιατρικής επιστημονικής κοινότητας είναι και η ‘τοιχωματική τάση διάτμησης’ –‘WALL SHEAR STRESS (WSS)’. Η τάση διάτμησης του αγγειακού τοιχώματος ορίζεται ως η δύναμη ανά μονάδα επιφάνειας, την οποία ασκεί το αίμα (ρευστό) στο αγγειακό τοίχωμα κατά την ροή του εντός του αγγειακού αυλού.Υπάρχει ένα εκτενές σύνολο διεθνών δημοσιεύσεων, το οποίο αφορά στη σύνδεση του εν λόγο αιμοδυναμικού χαρακτηριστικού με ένα ευρύ φάσμα κλινικών περιπτώσεων και κυρίως με παθήσεις που αφορούν στο σχηματισμό, την πρόοδο και την κατακερμάτιση της αγγειακής αρωματικής πλάκας.Πάρα το γεγονός ότι μακροσκοπικά, η παραπάνω συσχέτιση φαίνεται να είναι σε ισχύ, παρατηρήθηκε ένα έλλειμμα ως προς την κατανόησή των φυσικομαθηματικών φορμαλισμών ο οποίοι οδηγούν στην τελική παραμετροποίηση (μαθηματική σχέση-εξίσωση) αυτό του μεγέθους.Για τον λόγο αυτόν η παρούσα εργασία αποτελεί έναν τρόπο –το μοναδικό έως τώρα σύμφωνα με τη διεθνή βιβλιογραφία- σύνδεσης της φυσικομαθηματικής υπόστασης του παράγοντα αυτού με την κλινική του υπόσταση.Πιο αναλυτικά, μελετήθηκε το WSS σε ένα σύνολο ασθενών, οι οποίοι υπεβλήθησαν σε μαγνητική αγγειογραφία στο Β’ εργαστήριο Ακτινολογίας της Ιατρικής Σχολής του Εθνικού και Καποδιστριακού Πανεπιστήμιου Αθηνών. Στη συνέχεια υπολογίστηκε με βάση το σύνολο των μαθηματικών σχέσεων οι οποίες το περιγράφουν ,ώστε να ελεγχθεί εάν ισχύει η θεωρητική (φυσικομαθηματική) ισοδυναμία τους στην κλινική πράξη.Επιπλέον, τα ίδια τα μεγέθη από τα οποία απορρέουν οι φορμαλισμοί της διατρητικής τάσης αγγειακού τοιχώματος, μελετήθηκαν σε πλήρως ελεγχόμενες συνθήκες εργαστηρίου (in vitro) με σκοπό την πλήρη κατανόησή και περιγραφή του εν λόγω αιμοδυναμικού χαρακτηριστικού. Συμπερασματικά αποδεικνύεται το γεγονός ότι οι μαθηματικοί φορμαλισμοί της περιγραφής της τοιχωματικής τάσης διάτμησης είναι ισοδύναμοι και σε πλήρη ισχύ στην κλινική πράξη, πάρα τις όποιες θεωρητικές αποδοχές. Επιπλέον, μπορούν να αποτελέσουν ισχυρό προγνωστικό παράγοντα στην (συν)εκτίμηση εξέλιξης της αθηρωματικής νόσου.
Χριστιανισμός και θρησκείες στη θεολογία του Raymond Panikkar
Authors: Φαρμάκης Νικόλαος-Νικόδημος
Published: August 2021

Χριστιανισμός και θρησκείες στη θεολογία του Raymond PanikkarΜελέτη επί της Πανικκάρειας σκέψεως και της εξελίξεως της στάσεώς του έναντι του Ινδουϊσμού και της θρησκευτικότητας της Ανατολής, υπό το πνεύμα της Β΄ Βατικανείας συνόδου. Ταυτόχρονα, η μελέτη επικεντρώνεται στη ρωμαιοκαθολική Ιεραποστολή στους λαούς της Ασίας και στις νέες πρακτικές αυτής. Στην εν λόγῳ έρευνα αναλύεται η μεθοδολογία του Πάνικκαρ η οποία αποσκοπεί στην έκθεση των αναλογιών μεταξύ Χριστιανισμού και Ινδουϊσμού, εξοικειώνοντας έτσι του Ινδουϊστές με την έννοια του Χριστού- Σωτήρα όχι μόνο της ανθρωπίνης φύσεως, αλλά και του σύμπαντος κόσμου. Η λέξη – κλειδί αυτής της προσεγγίσεως είναι ο Κοσμοθεανδρισμός, ο οποίος δηλώνει την σχέση των τριών μερών του: Θεός, κόσμος και άνθρωπος, με την παράλληλη ευρεία χρήση της θεολογίας της Αντβάιτα Βεντάτα. Έννοιες όπως ο Prajapati ή ο Isvara, αυτός που μεσιτεύει μεταξύ ανθρώπινης φύσεως και Θεού, επέχουν κεντρική θέση στην προσπάθεια του Πάνικκαρ να βρει μία κοινή βάση εξοικειώσεως της ινδουϊστικής σκέψεως με το χριστιανικό μήνυμα της σωτηρίας. H μελέτη αποτελείται από τα κάτωθι μέρη: I) Εισαγωγή, II) Βιογραφία και εργογραφία, III) Επιδράσεις , IV)Η θεωρία του Κοσμοθεανδρισμού και η τριμερής σύνθεση του σύμπαντος κόσμου, V) Η Πανικκάρειος Τριαδολογία VI) Θρησκεία και Διαθρησκειακός διάλογος, VII Ορθόδοξη κριτική αξιολόγηση των προτάσεων του R. Panikkar στον διαθρηκσειακό διάλογο, VIII) Συμπεράσματα.
Η επίδραση της ενδοκοιλιακής λοίμωξης στη φαρμακοκινητική της τιγεκυκλίνης στον ορό και στους ιστούς
Authors: Λαγόπουλος Βασίλειος
Published: August 2021

Σκοπός της διατριβής ήταν να διερευνηθεί η επίδραση της (επιπλεγμένης) ενδοκοιλιακής λοίμωξης (ΕΕΛ) στην ιστική φαρμακοκινητική του αντιβιοτικού (τιγεκυκλίνη) σε πειραματικό μοντέλο με ζωικά πρότυπα. Για το σκοπό της μελέτης χρησιμοποιήθηκαν 132 ενήλικοι άρρενες επίμυες τύπου Wistar οι οποίοι χωρίστηκαν σε 2 ομάδες, την Ομάδα Λοίμωξης (ΟΛ) και την Ομάδα Ελέγχου (ΟΕ) . Προκειμένω να επιτευχθεί σταθερή και αναπαραγώγιμη ενδοκοιλιακή λοίμωξη (ΟΛ) χρησιμοποιήθηκαν ανακαλλιέργειες από συγκεκριμένα στελέχη E. Coli (ATCC25922) και Acinetobacter baumanii από τα οποία προέκυπτε πρότυπο διάλυμα 0,5 MacFarland και το οποίο εγχέονταν ενδοπεριτοναϊκά. Και στις 2 ομάδες χορηγήθηκε ενδοφλέβια τιγεκυκλίνη σε δόση 7mg/kg, στην ομάδα λοίμωξης αυτό διενεργούνταν την 7η ημέρα μετά τον ενοφθαλμισμό των μικροβίων. Τα ζωικά πρότυπα θυσιάζονταν σε συγκεκριμένα χρονικά στιγμιότυπα μετά την χορήγηση του φαρμάκου (1/2 , 1, 2, 4, 6, 9, 12 και 24 ώρες) και λήφθηκαν ιστοτεμάχια ήπατος, παχέος εντέρου, σπληνός, νεφρού, μυός, καθώς και πλάσμα. Από τα ιστικά δείγματα και μετά από κατάλληλη επεξεργασία λαμβάνονταν με έκλουση διαλύματα, στα οποία μετρήθηκαν οι ιστικές συγκεντρώσεις της τιγεκυκλίνης σε σύστημα Υγρής Χρωματογραφίας συζευγμένη με Φασματομετρία Μαζών (LC-MS/MS). Ακολούθησε στατιστική επεξεργασία των αποτελεσμάτων των μετρήσεων, έλεγχος κανονικότητας των τιμών, δημιουργία γραφημάτων συγκέντρωσης/χρόνου και υπολογισμός της επιφάνειας κάτω από την καμπύλη AUC0-24. Οι συγκεντρώσεις της τιγεκυκλίνης ήταν υψηλότερες στην ΟΛ σε σχέση με την ΟΕ σε όλα τα ιστικά δείγματα που μελετήθηκαν εκτός από τον σπλήνα, και για όλα τα χρονικά στιγμιότυπα. Κατ’ αναλογία οι επιφάνειες κάτω από την καμπύλη χρόνου-συγκέντρωσης (AUC0-24) ήταν υψηλότερες στην ΟΛ, ωστόσο η στατιστική επεξεργασία των αποτελεσμάτων έδειξε στατιστικά σημαντική διαφορά μόνο για το παχύ έντερο και τον σπλήνα. Στο πειραματικό μοντέλο που χρησιμοποιήθηκε, επιβεβαιώθηκε η αυξημένη ιστική διάχυση του υπό μελέτη αντιβιοτικού (τιγεκυκλίνη) στα πειραματόζωα με ΕΕΛ, αν και στατιστικά σημαντική διαφορά φάνηκε μόνο για δύο ιστούς. Η σχετικά μεγάλη δόση του φαρμάκου που χρησιμοποιήθηκε, ο δοσοεξαρτώμενος χρόνος ημίσειας ζωής της τιγεκυκλίνης στα ζωικά πρότυπα, καθώς και το μακρόχρονο μετά-αντιβιοτικό αποτέλεσμα του φαρμάκου, πιθανώς να «κάλυψαν» τυχόν μεγαλύτερες διαφορές.
A distributed framework for multimedia using small world communities
Authors: Τζαβάντι Μοκάνταμ Σέγεντ Μοχάμαντ
Published: August 2021

Η διατριβή έχει τίτλο Ενα Καταωεμημένο Πλαίσιο για Αναζήτηση και Πρόσβαση σε Πολυμεσικό Περιεχόμενο με χρήση του Μοντέλου των Κοιωοτήτων Μικρού Κόσμου και πραγματεύεται ένα νέο μοντέλο για αναζήτηση και πρόσβαση σε πολυμεσικό περιεχόμενο, βασισμένο στην θεώρηση μικρών κοινοτήτων χρηστών, το οποίο επιτρέπει την πλέον αποτελεσματική και κατανεμημένη θλοποίηση της αναζήτησης του περιεχομένου.
Genetic structure and diversity of the Lesvos sheep breed
Authors: Μαστρανεστάσης Ιωάννης
Published: August 2021

Σκοπός της παρούσας μελέτης ήταν να διερευνηθεί η γενετική ποικιλότητα και η δομή του πληθυσμού προβάτων της φυλής Λέσβου. Η φυλή εκτρέφεται για εκατοντάδες χρόνια κατά παράδοση στο ομώνυμο νησί και προσφέρει την κύρια πηγή εισοδημάτων του. Επίσης η διατήρηση της φυλής αποτελεί αναπόσπαστο στοιχείο της πολιτιστικής κληρονομιάς του νησιού και συνδέεται με τα ήθη και τα έθιμα των κατοίκων του. Ωστόσο, εκτός από την οικονομικοκοινωνική συνεισφορά της φυλής στην τοπική κοινωνία του νησιού, η φυλή προβάτου Λέσβου έχει διαδοθεί και εκτρέφεται σε μεγάλο τμήμα της ελληνικής επικράτειας, εξαιτίας των χαρακτηριστικών γνωρισμάτων της. Η ανθρώπινη παρέμβαση στην αναπαραγωγική διαχείριση των παραγωγικών ζώων αποσκοπεί: 1) Στην διατήρηση ή αύξηση της παραγωγικότητας μέσω της επιλογής των γεννητόρων για φυσική οχεία ή τεχνητή σπερματέγχυση και 2) Στη διατήρηση (ή και αύξηση) της γενετικής ποικιλότητας με απώτερο στόχο τη διατήρηση και τη γενετική βελτίωση των γενετικών πόρων. Η γνώση της γενετικής ποικιλότητας και οι διαδικασίες που διέπουν την προέλευση και τη συντήρηση του ζωικού κεφαλαίου έχουν καίρια σημασία για την απόκτηση γνώσεων σχετικά με τη δομής και τη δυναμική των πληθυσμών των ζώων. Η γενετική ποικιλότητα αποτελεί προϋπόθεση ώστε οι πληθυσμοί να εξελίσσονται και να αντιμετωπίζουν τις περιβαλλοντικές αλλαγές, τις νέες ασθένειες, τις επιδημίες και τα παράσιτα. Η γνώση της γενετικής ποικιλότητας παρέχει επίσης τη δυνατότητα παρακολούθησης της ιστορίας των πληθυσμών, των ειδών και των προγόνων τους. Η εκτίμηση και αποτύπωση της γενετικής ποικιλότητας των ειδών και μεταξύ των πληθυσμών είναι σημαντική για τη διατήρηση των γενετικών πόρων (Calıskan, 2012).
Η σημασία των υποδοχέων της σωματοστατίνης στην αντιμετώπιση του μικροκυτταρικού καρκίνου του πνεύμονα
Authors: Ελευθεριάδου Ελλάδα
Published: August 2021

Τα μακράς δράσης ανάλογα σωματοστατίνης σε συνδυασμό με ανάλογα πλατίνας έχουν αποδείξει μια αντιπολλαπλασιαστική επίδραση στην ανάπτυξη xenographs Μικροκυτταρικού Καρκίνου του Πνεύμονα (ΜΚΠ). Στη μελέτη συμπεριελήφθησαν 130 ασθενείς με μικροκυτταρικό καρκίνο του πνεύμονα που δεν είχαν λάβει προηγουμένως θεραπεία, 54 από τους οποίους παρουσίαζαν περιορισμένη νόσο (Limited Disease, LD) και θετικότητα στους υποδοχείς σωματοστατίνης. Όλοι οι ασθενείς υποβάλλονταν σε εξέταση Octreoscan πριν την χορήγηση χημειοθεραπείας, 3 μήνες μετά την έναρξη της χημειοθεραπείας, μετά το πέρας της χημειοθεραπείας (6 μήνες) ή και σε οποιαδήποτε στιγμή πρώιμης υποτροπής της νόσου (μέχρι 4 φορές). Όλοι οι ασθενείς υποβλήθηκαν σε θεραπεία με πακλιταξέλη 190 mg/m2 + καρβοπλατίνη AUC = 5,5 μέχρι και 6 κύκλους. 47/130 ασθενείς (ομάδα Α, ομάδα αναφοράς) έλαβαν μόνο χημειοθεραπεία. Σαράντα οκτώ ώρες μετά την κάθε χημειοθεραπεία, σε 43/130 ασθενείς (ομάδα Β) χορηγήθηκαν επίσης 30 mg SOMATULINE ® (λανρεοτίδη) με μία μόνο υποδόρια (SC) ένεση για δύο εβδομάδες, για να διεγείρουν τους υποδοχείς σωματοστατίνης (SSTRS). 40/130 ασθενείς (ομάδα Γ) έλαβαν 60 mg SOMATULINE ® autogel για 4 εβδομάδες, για τη διέγερση των υποδοχέων σωματοστατίνης. Οι ασθενείς στις Ομάδες Β και Γ, μετά την ολοκλήρωση της χημειοθεραπείας συνέχισαν τη θεραπεία συντήρησης με SOMATULINE. Επιπλέον ελέγχθηκαν και τα επίπεδα NSE, IGF1, VEGFA, VEGFC, VEGFR2, HER2. Σε ιστολογικά δείγματα διερευνήθηκαν και τα Bcl-2 και VEGF με ανοσοϊστοχημεία. Όσον αφορά στη συσχέτιση ασθενών με περιορισμένη και εκτεταμένη νόσο (Limited Disease, Extensive Disease, ED), την ηλικία και τη λειτουργική κατάσταση (Performance Status), δεν παρατηρήθηκαν στατιστικά σημαντικές διαφορές μεταξύ των τριών ομάδων. Η Ομάδα Β είχε ένα όφελος επιβίωσης σε σύγκριση με τις ομάδες Α και Γ (p = 0,029). Οι ασθενείς της ομάδας Β είχαν ένα σημαντικό πλεονέκτημα σε σύγκριση με τους ασθενείς των ομάδων Α και Γ (p = 0,012, Breslow τεστ). Οι ασθενείς με περιορισμένη νόσο της ομάδας Β είχαν σημαντικά μεγαλύτερο TTP (p = 0,02) σε σύγκριση με τις ομάδες Α και C. Οι ανεπιθύμητες ενέργειες δεν είχαν στατιστικά σημαντική διαφορά μεταξύ των τριών ομάδων, ενώ η διαχείριση της τοξικότητας ήταν ικανοποιητική. Σε ασθενείς που παρουσιάζουν θετικότητα στους υποδοχείς σωματοστατίνης τα μακράς δράσης ανάλογα σωματοστατίνης θα μπορούσαν να χρησιμοποιηθούν ως πρόσθετη θεραπεία σε συνδυασμό με αντινεοπλαστικούς παράγοντες. Βελτίωση της επιβίωσης παρατηρήθηκε μόνο σε ασθενείς με περιορισμένο μικροκυτταρικό καρκίνο του πνεύμονα με μια δόση των 30 mg.
Βιοκοινότητες φυτοπλαγκτού και διασπορά στο λιμνοποτάμιο σύστημα του Αλιάκμονα
Authors: Χρυσοστόμου Αναστασία
Published: August 2021

Η διασπορά, τα πρότυπα των βιοκοινοτήτων φυτοπλαγκτού και η οργάνωσή τους με βάση τις λειτουργικές ομάδες εξετάστηκαν στο λιμνοποτάμιο σύστημα του Αλιάκμονα στα τέλη του καλοκαιριού και κατά τη διάρκεια του φθινοπώρου του έτους 2003. Οι σταθμοί δειγματοληψίας διέφεραν στη χλωριδική σύνθεση και στην αφθονία του φυτοπλαγκτού. Η φύση των μεταβολών στην δυναμική των φυκών ήταν χρονική και χωρική και υπήρξαν παράγοντες που καθόρισαν την κυριαρχία του φυτοπλαγκού και την ανάπτυξη διαφορετικών στρατηγικών, συμπεριλαμβανομένων φυσικών (θερμοκρασία νερού, διείσδυση φωτός), χημικών (pH), υδραυλικών (εκροές, χρόνος παραμονής του νερού) και μετεωρολογικών (ατμοσφαιρική πίεση, ταχύτητα ανέμου και βροχόπτωση). Εκατόν σαράντα ένα είδη φυτοπλαγκτού αναγνωρίστηκαν με βάση μορφολογικά κριτήρια. Οι βιοκοινότητες φυτοπλαγκτού της φραγμαλίμνης Πολυφύτου ήταν ανοικτές στον εποικισμό από είδη, ο οποίος γινόταν με ενεργή κίνηση ή με παθητική μεταφορά. Η προς τα κατάντη μεταφορά με το νερό αποτέλεσε τον πιο φυσικό τρόπο διασποράς των φυκών. Ο άνεμος και η βροχή αποτέλεσαν επίσης σημαντικό μηχανισμό διασποράς. Η σύνθεση των ειδών του αερομεταφερόμενου φυτοπλαγκτού σχετίστηκε με την εγγύτητα σε φυσικούς πληθυσμούς φυκών στο λιμνοποτάμιο σύστημα του Αλιάκμονα. Σημαντικό ρόλο στη διασπορά με τον αέρα και τη βροχή έπαιξε και το μέγεθος των φυκών. O εμβολιασμός από το ίζημα και η ισχυρή επίδραση της δεξαμενής ειδών έπαιξε σημαντικό ρόλο στην οργάνωση των βιοκοινοτήτων φυτοπλαγκτού στην Πολυφύτου. Οι βιοκοινότητες φυτοπλαγκτού οργανώθηκαν βάση κανόνων. Tα ποιοτικά και ποσοτικά δεδομένα (χλωριδική σύνθεση, τιμές αφθονίας), οι τιμές διαφάνειας του νερού που μετρήθηκαν, η εμφάνιση φαινομένων άνθισης του νερού από κυανοβακτήρια στην φραγμαλίμνη Πολυφύτου, υπέδειξαν τον εύτροφο χαρακτήρα της.
Μελέτη ρύθμισης της γονιδιακής έκφρασης, μέσω μορίων microRNA, της L-DOPA αποκαρβοξυλάσης και των καλλικρεϊνών στον καρκίνο του προστάτη και της ουροδόχου κύστεως
Authors: Αυγέρης Μαργαρίτης
Published: August 2021

Ένα ιδιαίτερο χαρακτηριστικό του καρκίνου του προστάτη και του καρκίνου της ουροδόχου κύστεως είναι η έντονη κλινική ετερογένειά τους, σχετικά με την πρόγνωση εξέλιξης της νόσου, την επιβίωση των ασθενών και την ανταπόκρισή τους στην θεραπεία. Για το λόγο αυτό, η μελέτη του μοριακού προφίλ των όγκων και η ταυτοποίηση νέων μοριακών δεικτών μπορεί να προσφέρει σημαντικά στην βελτίωση της πρόγνωσης και τον σχεδιασμό της εξατομικευμένης θεραπείας των ασθενών, εμφανίζοντας έντονο ερευνητικό και κλινικό ενδιαφέρον σήμερα.Η L-DOPA αποκαρβοξυλάση (DDC) έχει βρεθεί να αποτελεί ένα νεότερο συνενεργοποιητή του υποδοχέα των ανδρογόνων (AR) ενισχύοντας σημαντικά την μεταγραφική ενεργότητά του. Επίσης, η DDC αποτελεί δείκτη της νευροενδοκρινούς (NE) διαφοροποίησης του προστάτη, με τα ΝΕ κύτταρα του αδένα να διαδραματίζουν κεντρικό ρόλο για την εξέλιξη της νόσου. Οι καλλικρεΐνες (KLKs) αποτελούν μια οικογένεια 15 ομόλογων εκκρινόμενων πρωτεασών σερίνης, η ιδιαίτερη κλινική αξία της οποίας στις ανθρώπινες νεοπλασίες αντικατοπτρίζεται στον προσδιορισμό του PSA, όπως είναι ευρέως γνωστή η KLK3, του ορού του αίματος για την διάγνωση και την πρόγνωση του καρκίνου του προστάτη. Τέλος, τα microRNAs (miRNAs) αποτελούν μια διαρκώς αυξανόμενη οικογένεια μικρών (~22 nt) μη-κωδικών μορίων RNA, τα οποία αποτελούν τους σημαντικότερους ρυθμιστές της γονιδιακής έκφρασης σε μετα-μεταγραφικό επίπεδο. Η δράση τους είναι ιδιαίτερα σημαντική για την κυτταρική ομοιόσταση, ενώ η απορρύθμιση της έκφρασής τους παρατηρείται στην πλειοψηφία των κακοηθειών του ανθρώπου.Στην παρούσα διδακτορική διατριβή πραγματοποιείται η μελέτη της έκφρασης και αξιολόγηση της κλινικής αξίας των DDC, KLKs γονιδίων, καθώς και miRNAs, τα οποία ρυθμίζουν μετα-μεταγραφικά την έκφρασή τους, στον καρκίνο του προστάτη και της ουροδόχου κύστεως. Για την επίτευξη των στόχων της διατριβής πραγματοποιήθηκε η συλλογή και επεξεργασία ενός στατιστικά σημαντικού αριθμού 137 ιστοτεμαχίων προστάτη και 279 ιστοτεμαχίων ουροδόχου κύστεως, καθώς και η ανάπτυξη και βελτιστοποίηση νέων μοριακών μεθοδολογιών προσδιορισμού των επιπέδων έκφρασης των υπό μελέτη γονιδίων και miRNAs. Λεπτομερής βάση των κλινικοπαθολογικών χαρακτηριστικών και της πορείας τους (follow-up) έπειτα από την θεραπεία κατασκευάστηκε για το σύνολο των ασθενών. Η βιοστατιστική ανάλυση των αποτελεσμάτων ανέδειξε την ισχυρή κλινική αξία, ενός σημαντικού αριθμού των υπό μελέτη βιομορίων, για την διαφορική διάγνωση και πρόγνωση του καρκίνου του προστάτη και της ουροδόχου κύστεως.
Αξιολόγηση μετρικής μεθόδου εκτίμησης της ηλικίας από δόντια του πρόσθιου οδοντικού φραγμού σε δείγμα ελληνικού πληθυσμού
Authors: Ζορμπά Ελένη
Published: August 2021

Η εκτίμηση της ηλικίας θεωρείται μείζονος σημασίας κατά τη διαδικασία της ταυτοποίησης ανθρώπινων υπολειμμάτων. Οι Lamendin και συν. (1992), πρότειναν μια μέθοδο εκτίμησης της ηλικίας, χρησιμοποιώντας τη διαύγαση του ακρορριζίου και τη ζώνη υφίζησης του περιοδοντίου. Παραλλαγή της μεθόδου αποτελούν οι εξισώσεις που αναπτύχθηκαν κατά φύλο και φυλετική ομάδα από τους Prince και Ubelaker (2002). Σκοπός της παρούσας διατριβής είναι η μελέτη και αξιολόγηση των δυο αυτών μεθόδων σε δείγμα ελληνικού πληθυσμού, καθώς και η επαναξιολόγηση των προτεινόμενων μετρήσεων, με σκοπό την ανάπτυξη νέων, πιο αξιόπιστων εξισώσεων εκτίμησης της ηλικίας. Συνολικά εξετάστηκαν 1.436 μονόρριζα δόντια της άνω και κάτω γνάθου, τα οποία προήλθαν από σύγχρονο σκελετικό υλικό 306 ενήλικων ατόμων. Ελήφθησαν το μήκος της ρίζας, το πλάτος της ζώνης υφίζησης του περιοδοντίου και το μήκος της διαύγασης του ακρορριζίου. Παρατηρήθηκε ισχυρή συσχέτιση με την ηλικία. Από τη στατιστική επεξεργασία προέκυψαν διαφορές μεταξύ των δυο φύλων, οι οποίες επηρεάζουν την εφαρμογή της μεθόδου. Η μέθοδος είναι αξιόπιστη και ακριβής κυρίως για τα μεσήλικα άτομα, ηλικίας 30-59 ετών. Η ανάπτυξη νέων εξισώσεων, είχε ως αποτέλεσμα τη βελτιστοποίησή της, με την εκτίμηση να είναι πιο ακριβής. Η νέα τροποποιημένη μέθοδος, χαρακτηρίζεται από αξιοπιστία και μπορεί να χρησιμοποιηθεί για την ταυτοποίηση ατόμων αγνώστων στοιχείων.
Περιβαλλοντική εκπαίδευση παιδιών με δυσλεξία μέσω ασύρματων συσκευών
Authors: Καραματσούκη Αγγελική
Published: August 2021

Η παρούσα διατριβή διερευνά τη Μάθηση μέσω Κινητών Συσκευών, δηλαδή τη δυνατότητα τωνμαθητών να έχουν πρόσβαση σε πόρους μάθησης ενώ βρίσκονται σε κίνηση, και τα οφέλη πουαποφέρει η ενσωμάτωσή της στην διδασκαλία των μαθητών με δυσλεξία σε θέματα τηςπεριβαλλοντικής εκπαίδευσης.Η έρευνα που σχεδιάστηκε υλοποιήθηκε σε μαθητές Δευτεροβάθμιας Εκπαίδευσης και περιελάμβανεεκπαιδευτικές δραστηριότητες για την μελέτη του φυσικού περιβάλλοντος ενός αστικού πάρκου.Προκειμένου να διαπιστώσουμε αν προκύπτουν οφέλη για τους μαθητές με δυσλεξία από τη χρήσητων κινητών συσκευών κατά την μαθησιακή διαδικασία, έγινε σύγκριση της μεταβολής στις γνώσεις καιστις στάσεις των μαθητών πριν και μετά την εκπαιδευτική παρέμβαση, αλλά και σύγκριση με άλλεςομάδες δυσλεκτικών ή τυπικών μαθητών που ακολούθησαν "παραδοσιακές" μεθόδους μάθησης.Τα αποτελέσματα έδειξαν ότι οι δραστηριότητες υπήρξαν αποτελεσματικές και οι μαθητές με δυσλεξίαπαρουσίασαν τις μεγαλύτερες και θετικότερες μεταβολές στις απαντήσεις τους, ιδιαίτερα αυτοί πουχρησιμοποίησαν τις κινητές συσκευές. Παράλληλα, μέσα από τη διαδικασία της παρατήρησηςδιαπιστώθηκε η ευκολία χρήσης των συσκευών για δραστηριότητες μάθησης από τα παιδιά, ενώ ησυμμετοχή και το ενδιαφέρον τους ήταν ιδιαίτερα υψηλό σε όλη τη διάρκεια του πειράματος.Συνολικά, η μάθηση μέσω κινητών συσκευών μπορεί να βελτιώσει την περιβαλλοντική εκπαίδευση,ειδικά για τους μαθητές με δυσλεξία.
Παρουσίαση και ερμηνεία των θεατρικών παραστάσεων του φεστιβάλ των Συρακουσών στα πρώτα χρόνια λειτουργίας του (1914-1939)
Authors: Μηνιώτη Ναταλία
Published: August 2021

Αντικείμενο του παρόντος διδακτορικού είναι η θεατρολογική παρουσίαση και ερμηνεία των παραστάσεων αρχαίου ελληνικού δράματος κατά την πρώτη περίοδο του Φεστιβάλ των Συρακουσών στους πρώτους εννέα Κύκλους του (1914-1939). Στο πρώτο μέρος τής εργασίας ‘Εισαγωγή’ παρατίθεται το ιστορικό-κοινωνικό-πολιτισμικό πλαίσιο μέσα στο οποίο δημιουργήθηκε και εξελίχθηκε το Φεστιβάλ. Το δεύτερο μέρος της εργασίας ‘Συντελεστές’ συγκροτείται από τέσσερα κεφάλαια και εξετάζει τέσσερις βασικούς καλλιτεχνικούς τομείς των παραστάσεων με έμφαση στους συντελεστές και το έργο τους: 1. μετάφραση, 2. μουσική, 3. χορό, 4. σκηνογραφία-κοστούμια-αφίσες. Το τρίτο μέρος ‘Παραστάσεις’ εξετάζει συνολικότερα τη σκηνική παρουσίαση των παραστάσεων με ταυτόχρονη περιγραφή και ερμηνεία τους. Στο τελευταίο μέρος της εργασίας ‘Επίλογος’ απαντάται το ερώτημα: Πως είδαν την αρχαία ελληνική τραγωδία κοινό και συντελεστές του Φεστιβάλ των Συρακουσών στην εξεταζόμενη περίοδο και ακολουθεί μια συνολική ερμηνεία του φεστιβαλικού φαινομένου όπως αναπτύχθηκε στις Συρακούσες. Τα συμπεράσματα πού προκύπτουν ανατρέπουν πολλές από τις έως τώρα κατεστημένες αντιλήψεις για το Φεστιβάλ και δίνουν μια ολοκληρωμένη πλέον εικόνα του καθώς μέχρι τώρα μόνο αποσπασματικές δημοσιεύσεις υπήρχαν. Η εργασία ολοκληρώνεται με δυο παραρτήματα: α. Το παραστασιολόγιο όπου δίδονται με λεπτομέρεια στοιχεία για την οργάνωση, τούς συντελεστές, την υλική υποδομή των παραστάσεων και τις πηγές τεκμηρίωσης. β. Το φωτογραφικό και άλλο οπτικό υλικό. Το σύνολο της ερευνητικής εργασίας στηρίχθηκε κυρίως σε πρωτογενές υλικό.
Η δικαιοδοσία του διεθνούς δικαστηρίου του Αμβούργου στην επίλυση διακρατικών διαφορών
Authors: Αθανασίου Αντώνιος
Published: August 2021

Η αρχική προσέγγιση και η εν συνεχεία εκτεταμένη ανάλυση του, καταδεικνύει και αναδεικνύει τις ήδη διαμορφωθείσες τάσεις στο διεθνές νομικό σύστημα, ελεγχόμενο κατά πλειοψηφικά από πολύ ισχυρά και νομικά παντοδύναμα Κράτη, ώστε να περιοριστεί η ευρύτητα και η σπουδαιότητα των υποθέσεων που μέχρι σήμερα εκδικάστηκαν ή αναμένεται να εκδικαστούν από το Διεθνές Δικαστήριο του Αμβούργου για το Δίκαιο της Θάλασσας. Τα οικονομικά μεγέθη και η ελευθερία διακίνησης ανθρώπων και πλοίων, όπως ήδη αναφέρθηκε αποτελούν την κύρια οδό που μέχρι σήμερα έχει πορευτεί το Διεθνές Δικαστήριο του Αμβούργου, αφήνοντας έτσι προς το παρόν μικρή επιρροή στον χώρο της οριοθεσίας νομικών θαλασσίων εννοιών όπως η υφαλοκρηπίδα, η αποκλειστική οικονομική ζώνη, ή η οριοθεσία του θαλάσσιου βυθού, ίσως από πρόθεση, διατηρώντας έτσι αυτή τη δυνατότητα ανοιχτή, μόνο για τους ικανούς τεχνολογικά να την πραγματοποιήσουν. δηλαδή τα ανεπτυγμένα οικονομικά και τεχνολογικά κράτη, που ίσως οριοθετούν τις έννοιες αυτές, εντός των πλαισίων των οικονομικών τους επιδιώξεων. Η δομή αναπτύξεων των δεδομένων της παρούσας διατριβής, ακολουθεί τη ακαδημαϊκή πρακτική για την ανάλυση και περιγραφή στην αρχική φάση των στοιχείων του προβλήματος που εξετάζεται. Η εν συνεχεία συλλογή δεδομένων από τις πηγές πληροφοριών, δηλαδή βιβλιογραφίας, συγγραμμάτων, επιστημονικών και νομικών άρθρων, γίνεται με ακαδημαϊκή τεκμηρίωση και ακολουθείται από την επεξεργασία τους σε συνδυασμό με την τεκμηριωμένη επιστημονική γνώση, που οδηγεί σε συμπεράσματα που έτσι μας επιτρέπουν την προσέγγιση της ανάλυσης και της γνώσης του θέματος, που εξετάζεται.Ο μικρός σχετικά ημερολογιακός και νομικός χρόνος που έχει παρέλθει από την επίσημη έναρξη της λειτουργίας του Διεθνούς Δικαστηρίου του Αμβούργου για το Δίκαιο της Θάλασσας από το 1996 στο διεθνές περιβάλλον, σε συνδυασμό με την ήδη μακρόχρονη, θεσμικά αποδεκτή και καθιερωμένη σε επίπεδο κρατών αξιοπιστία του Δικαστηρίου της Χάγης και βέβαια το νομικό κύρος το οποίο στο διεθνές επίπεδο προσέδωσε και εξακολουθεί να προσδίδει ο ΟΗΕ, είναι οι βασικοί παράγοντες που δημιούργησαν την αναγκαιότητα διαφοροποίησης της προσέγγισης του νέου θεσμικού οργάνου για το Δίκαιο της Θάλασσας, δηλαδή του Δικαστηρίου του Αμβούργου.
Βιομιμητική και υδατική κατάσταση φυτικών ιστών
Authors: Χειμώνα Χρυσάνθη
Published: August 2021

Ο στόχος της παρούσας Διδακτορικής Διατριβής είναι η μελέτη, η περιγραφή, και παρατήρηση της μορφολογίας και των επιφανειακών δομών των άγονων τμημάτων του άνθους των ειδών Asphodelus ramosus L. και Capparis spinosa L., η σύγκριση της μορφολογίας μεταξύ λευκών και έγχρωμων περιοχών, της άνω και της κάτω επιφάνειας και μεταξύ βάσης και περιφέρειας ή κορυφής αυτών. Επιπλέον, στόχος της παρούσας εργασίας είναι η καταγραφή των οπτικών ιδιοτήτων και της ‛διαβρεξιμότητας’ των υπό μελέτη ιστών και η διερεύνηση της παρουσίας συσχέτισης μεταξύ μορφολογικών δεδομένων και ιδιοτήτων.Η μελέτη της μορφολογίας των ανθικών ιστών πραγματοποιήθηκε με το οπτικό μικροσκόπιο, το ηλεκτρονικό μικροσκόπιο σάρωσης (SEM) και το μικροσκόπιο ατομικής διακριτικότητας (AFM). Η περιγραφή του χρώματος των ανθέων πραγματοποιήθηκε με το χρωματόμετρο. Η μελέτη των οπτικών ιδιοτήτων νωπών ανθικών τμημάτων πραγματοποιήθηκε με φασματοφωτόμετρο UV-vis-NIR. Η μελέτη της ‛διαβρεξιμότητας’ των επιφανειών των τεπάλων, πετάλων και σεπάλων πραγματοποιήθηκε με την διάταξη μέτρησης γωνιών επαφής. Το υδατικό δυναμικό των ιστών μετρήθηκε με την χρήση ψυχρομέτρου (dew point microvoltmeter).Διαπιστώνονται έντονες διαφορές στο σχήμα, το μέγεθος και το ανάγλυφο των επιδερμικών κυττάρων και επιφανειών των συγκρινόμενων τμημάτων. Οι διαπιστούμενες μορφολογικές διαφορές στα άγονα τμήματα του άνθους των δύο ειδών που μελετήθηκαν επιδρούν στις ιδιότητες που εξετάστηκαν. Τα ποσοστά ανάκλασης συσχετίζονται με τις παραμέτρους αδρότητας και κάθετης απόστασης διαδοχικών κορυφών και κοιλάδων του ανάγλυφου. Οι τιμές των γωνιών επαφής παρουσιάζουν μεγάλη συσχέτιση με τις τιμές αδρότητας και των οριζόντιων αποστάσεων διαδοχικών κορυφών του ανάγλυφου. Η λεπτομερής γνώση του ανάγλυφου των άγονων ανθικών τμημάτων, σε συνδυασμό με την συσχέτιση των μορφολογικών δεδομένων με τις οπτικές ιδιότητες και την ‛διαβρεξιμότητα’, καθώς και η παρουσία περιοδικών δομών που αποδίδουν φαινόμενα συμβολής, αποτελούν δεδομένα αξιοποιήσιμα στο πεδίο της βιομιμητικής για την εφαρμογή τους σε ανθρώπινες κατασκευές, κεντρίζοντας παράλληλα το ενδιαφέρον της επιστημονικής κοινότητας για τα φυτά του μεσογειακού οικοσυστήματος υπό αυτήν την άποψη.